ዩኒቨርሲቲው በከተማ ልማትና ኮንስትራክሽን ዘርፍ የልህቀት ማዕከል ሆኖ ተመረጠ
አዲስ አበባ፡- የከተሞች ልማትና ኮንስትራክሽን ዘርፍ ጥናት በማከናወን መፍትሄዎችን ለመጠቆም እንዲረዳ የሲቪል ሰርቪስ ዩኒቨርሲቲ የልህቀት ማዕከል ሆኖ እንዲሰራ መመረጡን የከተማ ልማትና ኮንስትራክሽን ሚኒስቴር አስታወቀ። የሲቪል ሰርቪስ ሚኒስቴር እና የከተማ ልማት እና ኮንስትራክሽን ሚኒስቴር ትናንትና የዩኒቨርሲቲውን የልህቀት ማዕከል ሆኖ መመረጥ አስመልክተው የመግባቢያ ሰነድ ተፈራርመዋል። በወቅቱ የከተማ ልማትና ኮንስትራክሽን ሚኒስትር ዴኤታ አቶ መስፍን አሰፋ እንደገለጹት፤ ዩኒቨርሲቲው የልህቀት ማዕከል ሆኖ እንዲሰራ የተመረጠው በዘርፉ ካለው ረጅም ልምድ እና የመምህራን አቅም በመነሳት ነው። እንደ አቶ መስፍን ገለጻ፤ የከተሞች ፕላን፣ የፍሳሽ አወጋገድ፣ የመሬት አስተዳደር እና ተያያዥ ጉዳዮች በአግባቡ ካልተመሩ አደጋው ከፍተኛ ነው። ይሁንና ስርዓት ባለው ጥናት እና አሰራር ከተከናወኑ ደግሞ ውጤቱ ምቹ መኖሪያን ለመፍጠር የሚያግዝ በመሆኑ ዩኒቨርሲቲው በማዕከልነት ደረጃ በዘርፉ ምርምሮችን በማከናወን ለሚመለከተው አካል በግብአትነት እንዲያቀርብ ተመርጧል። ዩኒቨርሲቲው የልዕቀት ማዕከል ሆኖ ሲመረጥ ሥራዎች በመደርደሪያ ላይ እንዲቀመጡ ሳይሆን በየጊዜው የሚገኙ ምርምሮችን በመተግበር እና ድጋፍ በመስጠት ውጤታማነታቸውንም እስከመከታተል ይደርሳል። ከዚህ በተጓዳኝ ደግሞ በርካታ የከተማ አስተዳደር አመራሮችን በማፍራት ዘርፉ በዕውቀት እንዲመራ ዩኒቨርሲቲው ማዕከል ሆኖ ጠንካራ ሥራ ማከናወን ይጠበቅበታል። የሲቪል ሰርቪስ ዩኒቨርሲቲ የአካዳሚክ ጉዳዮች ምክትል ፕሬዚዳንት ዶክተር ለማ ጉዲሳ በበኩላቸው እንደገለጹት፤ ዩኒቨርሲቲው በዘርፉ እስከ ሦስተኛ ዲግሪ ደረጃ የሚያስተምር እና በርካታ ፕሮጀክቶች ላይ የተሳተፈ በመሆኑ ኃላፊነቱን በአግባቡ ለመወጣት አይከብደውም። ኢትዮጵያ ያለችበትን የለውጥ ጊዜ እንደዕድል በመቁጠር የከተማ ልማት እና ኮንስትራክሽን ዘርፉ በጥራት እና በፍጥነት ለውጥ እንዲያሳይ ዩኒቨርሲቲው ኃላፊነቱን ለመወጣት ዝግጁ ነው። የዩኒቨርሲቲው የከተማ ልማትና ኢንጂነ ሪንግ ኮሌጅ ዲን ዶክተር ዳንኤል ሊሬቦ በበኩላቸው፤ ኢትዮጵያ ያላት የከተማነት ደረጃ
/Urbanization/ መጠን 19 በመቶ ብቻ መሆኑን ገልጸው፤ ቁጥሩ እያደገ እና በየጊዜው አዳዲስ ከተሞች መፈጠራቸው ስለማይቀር ትልቅ ጫና ከፊት መጋረጡን ተናግረዋል። በመሆኑም እንደ ችግር የተጋረጡ የቤት እና መሬት አጠቃቀም፣ የመሰረተ ልማት ፕላን እና የኮንስትራክሽን ጉዳዮችን ፈር ባለው መልኩ ለመምራት ዩኒቨርሲቲው በዕውቀት ላይ የተመሰረተ ሥራ ለማከናወን ዝግጁ ነው። እንደ ዶክተር ዳንኤል ገለፃ፤ ዩኒቨርሲቲው በመሬት አስተዳደር እና የተቀናጀ የከተማ ልማት ትምህርቶች 8 የሁለተኛ ዲግሪ እና 4 የመጀመሪያ ዲግሪ ትምህርቶችን እየሰጠ ይገኛል። በቀጣይም በትራንስፖርት ማኔጅመንት እና በሌሎች ዘርፎች ትምህርት ለመስጠት እቅድ የያዘ በመሆኑ የልህቀት ማዕከልነቱ በሰው ኃይል ማፍራት ላይም ተጠናክሮ ይቀጥላል።አዲስ ዘመን ቅዳሜ መስከረም 24/2012 ጌትነት ተስፋማርያም  